KOŠICE 17. januára (SITA) – Dni českej kultúry, najväčšia prezentácia českého umenia a kultúry na východe Slovenska, sú ťažiskovým podujatím, ktoré na tento rok pripravuje České centrum v Košiciach. Centrum vzniklo pred polrokom v priestoroch niekdajšieho Generálneho konzulátu ČR. Jeho tohtoročné programy by mali obsiahnuť širokú paletu žánrov od divadla a literatúry cez hudbu až po výtvarné a filmové umenie.
Ako informovala riaditeľka českého centra Stanislava Bartošová-Wanatoviczová, "v Bratislave sme pôsobili desať rokov, v Košiciach sme ešte prikrátko, a tak stále hľadáme partnerov. Skvelú spoluprácu sme nadviazali s klubom Cinefil, Východoslovenským múzeom, Slovenským technickým múzeum. Verím, že postupne nadviažeme kontakty s mnohými ďalšími." Spoluprácu chce nadviazať aj s divadlami v Košickom a Prešovskom kraji a pritiahnuť na východ čo najviac českých divadiel.
V spolupráci s Cinefilom pripravili akcie na každý mesiac, prezentovať budú dokumentárny, amatérsky a študentský film a predstavovať najmä nekomerčný film. Prvý raz sa v Košiciach uskutoční prehliadka Ozveny Famufestu. Vo februári to bude prezentácia tvorby herca a publicistu Břetislava Rychlíka s jeho osobnou účasťou. Vrcholom bude Febiofest s premiérou celovečerného filmu Štěstí.
Centrum pripravuje viacero podujatí v oblasti literatúry. Pripravuje stretnutie s držiteľom ceny Magnesia Litera Janom Balabánom, rokuje s českým prozaikom Jaroslavom Rudišom a ďalšími. V hudobnej ponuke je koncert Jiřího Dědečka, mladého gitaristu Mateja Raka. Pre milovníkov výtvarného umenia pripravujú výstavu z diela Vladimíra Boudníka, architektov by mohla zaujať prehliadka prác najmladších českých architektov Praga Futura. Vo výhľade je aj výstava o známej českej cestovateľskej dvojici Zikmund-Hanzelka, o jej realizácii stále ešte rokujú.